b'\n_START_ARTICLE_\nJaan Kreuks\n_START_SECTION_\nElulugu\n_START_PARAGRAPH_\nKreuks s\xc3\xbcndis Harjumaal Kose kihelkonnas Rook\xc3\xbcla m\xc3\xb5isa sulase J\xc3\xbcri Kreuksi peres._NEWLINE_Jaan Kreuks alustas t\xc3\xb6\xc3\xb6d lukksepa \xc3\xb5pilasena, oli meremees ja pottsepa \xc3\xb5pilane. _NEWLINE_Kreuks v\xc3\xb5ttis revolutsioonilisest liikumisest osa alates 1911. aastast ning astus 1918. aastal VSDT(b)P liikmeks. 1919. aastal organiseeris ta Tallinnas raudteelaste streigi, mille eest vallandati t\xc3\xb6\xc3\xb6lt ning ta hakkas end varjama. _NEWLINE_Kreuks oli Eestimaa Kommunistliku Partei organisatsiooni Tallinna ja Harjumaa parteiorganisatsiooni vastutav organisaator ja v\xc3\xb5ttis osa EKP asutamisest. Ta oli EKP I, II ja III kongressi delegaat ning valiti EKP I kongressil 1920. aastal ja EKP III kongressil 1923. aastal EKP Keskkomiteesse._NEWLINE_1922. aastal oli Kreuks EKP delegaat Kommunistliku Internatsionaali Kommunistliku Internatsionaali IV kongressil Moskvas. _NEWLINE_1923. aastal seati Kreuksi kandidatuur \xc3\xbcles II Riigikogu valimistel. Kuid 28. m\xc3\xa4rtsil 1923 said Kaitsepolitsei ametnikud Heinrich Siirma ja Paul Malsvell Tallinnas Jaan Kreuksi j\xc3\xa4lile ja p\xc3\xbc\xc3\xbcdsid teda vahistada, viimane aga osutas relvastatud vastupanu. Nii lasti ta t\xc3\xa4naval maha.\n_START_SECTION_\nIsiklikku\n_START_PARAGRAPH_\nJaan Kreuks on maetud Tallinna Rahum\xc3\xa4e kalmistule. Tema hauamonumendil asunud b\xc3\xbcst on eemaldatud, kiviosa aga alles. _NEWLINE_Tema noorem vend Georg Kreuks oli samuti aktiivne kommunist.\n_START_SECTION_\nM\xc3\xa4lestuse j\xc3\xa4\xc3\xa4dvustamine\n_START_PARAGRAPH_\nJaan Kreuksi nime kandsid aastatel 1940\xe2\x80\x931941 ja 1944\xe2\x80\x931989 Kentmanni t\xc3\xa4nav ning Kentmanni p\xc3\xb5ik Tallinnas, 1981\xe2\x80\x931990 Tallinna 37. Keskkool ning Mustpeade majas asunud Noorsoo Kultuuripalee. _NEWLINE_Eesti NSV ajal paigaldati tema hukkumise kohale Tatari ja Veerenni t\xc3\xa4nava nurgamajale (t\xc3\xa4nap\xc3\xa4eval Tatari ja Vana-Veerenni t\xc3\xa4nava nurgal maja aadressiga Tatari t\xc3\xa4nav 54) m\xc3\xa4lestustahvel kirjaga "Siin t\xc3\xa4nava nurgal m\xc3\xb5rvati 28. m\xc3\xa4rtsil 1923 kodanliku Kaitsepolitsei agendi poolt revolvri lasuga selja tagant EKP Keskkomitee liige JAAN KREUKS"._NEWLINE_J\xc3\xb5geval tegutses aastatel 1932\xe2\x80\x931935 Jaan Kreuksi nimeline parteiorganisatsioon._NEWLINE_Tema j\xc3\xa4rgi on nime saanud mootorlaev Jaan Kreuks.'